O KA LEBANA LE KGWETLHO EFE? Batho ba le bantsi ba re Baebele ke buka fela e e nang le botlhale jwa motho. Bangwe ba dumela gore dipego tse di mo go yone tsa hisitori ga di boammaaruri. Ba bangwe ba re kgakololo ya Baebele ga e na mosola e bile e feletswe ke nako. 2 Ntlha ya konokono e go buiwang ka yone mo go Pesalema 119 ke kafa lefoko la Modimo, kgotsa molaetsa wa gagwe o leng mosola ka teng. * Mokwadi wa pina eno o ne a dira gore ditlhaka tse di simololang ditemana tsa yone di tlhomagane jaaka di latelana mo alefabeteng, gongwe e le gore motho a kgone go di gopola motlhofo. Ditemana tsa yone tse 176 di simolotswe ka ditlhaka ka go latelana ga tsone mo alefabeteng ya Sehebera. Mo Sehebereng sa ntlhantlha, nngwe le nngwe ya dikarolo tse 22 tsa pesalema eno e na le mela e le 8 e e simololang ka tlhaka e e tshwanang. Pesalema eno e bua ka lefoko la Modimo, molao wa gagwe, dikgakololo tsa gagwe, ditsela, ditaelo, ditshwetso tsa boatlhodi le mafoko a gagwe. Mo setlhogong seno le se se latelang, Pesalema 119 e tla sekasekiwa go dirisiwa thanolo e e nepileng ya mafoko a Baebele a Sehebera. Go akanya ka maitemogelo a batlhanka ba ga Jehofa ba nako e e fetileng le ba gone jaanong go tshwanetse ga oketsa tsela e re anaanelang ka yone pina eno e e tlhotlheleditsweng ke Modimo le tsela e re ratang ka yone Lefoko la gagwe le le kwadilweng e leng Baebele.